b'\n_START_ARTICLE_\nSamomorilski inhibitor\n_START_PARAGRAPH_\nSamomorilski inhibitor (tudi samomorilski zaviralec) je tip ireverzibilnih encimskih inhibitorjev, ki se ve\xc5\xbee na encim kot analog substrata in tvori ireverzibilni kompleks med normalno kataliti\xc4\x8dno reakcijo._NEWLINE_Tovrstni inhibitor se torej ve\xc5\xbee na aktivno mesto encima in preide nekaj prvih stopenj normalne encimske reakcije, vendar v kon\xc4\x8dni fazi ne nastane normalen produkt, pa\xc4\x8d pa zelo reaktivna spojina, ki se na encim ve\xc5\xbee ireverzibilno (torej s kovalentnimi vezmi) in ga tako inhibira (inaktivira). Z drugimi besedami, samomorilski inaktivator sam po sebi nima predhodno inhibitorskih lastnosti, pa\xc4\x8d pa jih pridobi med samo kataliti\xc4\x8dno reakcijo._NEWLINE_Njihova prednost je predvsem ta, da postanejo reaktivni \xc5\xa1ele po vezavi na aktivno mesto in med kataliti\xc4\x8dno reakcijo, hkrati pa so visoko specifi\xc4\x8dni za dolo\xc4\x8den encim. V skladu s tem so morebitni stranski u\xc4\x8dinki mo\xc4\x8dno zmanj\xc5\xa1ani, s tem pa predstavljajo pomemben \xc4\x8dlen v t. i. racionalnem na\xc4\x8drtovanju zdravil (angle\xc5\xa1ko rational drug design), ki temelji na razumevanju substratov in mehanizmov reakcij.\n_START_SECTION_\nMedicinski pomen\n_START_PARAGRAPH_\nSamomorilski inhibitorji imajo veliki potencial pri zdravljenju razli\xc4\x8dni bolezni. Ena takih je spalna bolezen oz. afri\xc5\xa1ka tripanosomoza, ki jo povzro\xc4\x8da bi\xc4\x8dkar Trypanosoma brucei. \xc5\xa0ibka to\xc4\x8dka tega zajedavca (parazita) je biosinteza poliaminov, natan\xc4\x8dneje spermina in spermidina, ki sta udele\xc5\xbeena pri pakiranju DNK v kromatin, in sta torej potrebna v velikih koli\xc4\x8dinah pri hitro dele\xc4\x8dih celicah. Prvo stopnjo sinteze poliaminov katalizira encim ornitin sintaza, ki se pri sesalcih (torej tudi pri \xc4\x8dloveku) redno sintetizira in razgrajuje (poteka proces obra\xc4\x8danja proteina), pri tripanosomah pa se encimske molekule ne nadome\xc5\xa1\xc4\x8dajo redno. S samomorilskih inaktivatorjem, kot je difluorometilornitin (eflornitin ali DFMO), lahko uspe\xc5\xa1no pozdravimo omenjeno bolezen._NEWLINE_Znani primer je tudi klavulanska kislina, zaviralec betalaktamaze, ki se uporablja v kombinaciji s penicilinskimi antibiotiki kot pomo\xc4\x8d pri premagovanju bakterijske odpornosti proti tem antibiotikom.'